ΓΡΑΠΤΗ ΕΡΩΤΗΣΗ P-3365/98

υποβολή: Paul Lannoye (V) προς την Επιτροπή

(4 Νοεμβρίου 1998)

Θέμα: Αίτηση για την κυκλοφορία στην αγορά γενετικώς τροποποιημένων οργανισμών: υπόθεση C/NL/96/10, οδηγία 90/220

Η Επιστημονική Επιτροπή για τα Φυτά εξέδωσε αρνητική γνωμοδότηση σε ό,τι αφορά την αίτηση της εταιρείας Avebe για την κυκλοφορία στην αγορά ενός είδους διαγονιδιακής πατάτας. Στα συμπεράσματα της επιτροπής αναφέρεται ότι "δεν καθίσταται δυνατή η πλήρης εκτίμηση της ασφάλειας των ειδών διαγονιδιακής πατάτας χωρίς την κατάλληλη ανάλυση κινδύνου για τις ενδεχόμενες συνέπειες της οριζόντιας μεταφοράς γονιδίων από γενετικώς τροποποιημένα φυτά στους ανθρώπους, τα ζώα και το περιβάλλον".

Μπορεί η Επιτροπή να αναφέρει:

1. Πρόκειται στη συγκεκριμένη περίπτωση για την ίδια υπόθεση για την οποία η συμβουλευτική επιτροπή του Ηνωμένου Βασιλείου ACRE κατέληξε στο συμπέρασμα ότι "τα επιπρόσθετα γονίδια δεν προκαλούν κίνδυνο στην ανθρώπινη υγεία και το περιβάλλον";

2. Οι προαναφερθείσες επιτροπές είχαν πρόσβαση στα ίδια δεδομένα και εφήρμοσαν τα ίδια κριτήρια εκτίμησης του κινδύνου;

3. Για ποιά ανθεκτικά στα αντιβιοτικά γονίδια πρόκειται; Η ACRE αναφέρει την καναμυκίνη και η ΕΕΦ την αμικασίνη.

4. Προτίθεται η Επιτροπή, δυνάμει των διατάξεων του άρθρου 19.4 της οδηγίας 90/220(1) που αναφέρουν ότι "σε καμία περίπτωση δεν μπορούν να παραμένουν απόρρητα τα ακόλουθα στοιχεία εφόσον πρόκειται για την εκτίμηση των πιθανών συνεπειών, ιδιαίτερα των παθογόνων ή/και οικολογικώς επιβλαβών συνεπειών", να δημοσιεύσει προς ενημέρωση του κοινού την αίτηση για κυκλοφορία στην αγορά και το πλήρες κείμενο της γνωμοδότησης της Επιστημονικής Επιτροπής για τα Φυτά;

Απάντηση της κας Bonino εξ ονόματος της Επιτροπής

(11 Φεβρουαρίου 1999)

Η γνωμοδότηση της φυτοϋγειονομικής επιστημονικής επιτροπής (ΦΕΕ) της 2ας Οκτωβρίου 1998 όσον αφορά την αίτηση C/NL/96/10 που κοινοποίησε η AVEBE σχετικά με το γενετικά τροποποιημένο γεώμηλο υψηλής περιεκτικότητας αμυλοπηκτίνης καθορίζει ότι διεξάχθηκε ανεπαρκής αξιολόγηση του κινδύνου από τον κοινοποιούντα φορέα. Η οδηγία 90/220/ΕΟΚ της 23ης Απριλίου 1990 για τη σκόπιμη ελευθέρωση γενετικώς τροποποιημένων οργανισμών στο περιβάλλον(2) απαιτεί από τον κοινοποιούντα να διεξάγει αξιολόγηση του κινδύνου για την απόδειξη της ασφάλειας του γενετικά τροποποιημένου οργανισμού.

Ο φάκελος που υποβλήθηκε στην επιτροπή ήταν ίδιος όπως εκείνος που αρχικά υποβλήθηκε στην Επιτροπή από την αρμόδια αρχή των Κάτω Χωρών ως κράτους μέλους εισηγητή με επιπλέον πληροφορίες που ζητήθηκαν μεταγενέστερα από τις αρμόδιες αρχές άλλων κρατών μελών συμπεριλαμβανομένου του ΗΒ. Η φυτοϋγειονομική επιστημονική επιτροπή κατά την αξιολόγηση ζήτησε ορισμένες επιπλέον διευκρινίσεις από τον κοινοποιούντα. Το ΗΒ αντιτάχθηκε στη διάθεση στην αγορά του προϊόντος κατά την περίοδο των 60 ημερών όπως προβλέπεται στο άρθρο 13 (2) της οδηγίας 90/220/ΕΟΚ λόγω του ότι "απαιτούνται περαιτέρω πληροφορίες για την ολοκλήρωση της εκτίμησης ασφάλειας των ζωοτροφών" ιδιαίτερα όσον αφορά το γονίδιο το ανθεκτικό στην αμικασίνη. Καθόσον η Επιτροπή δεν κατέχει την πλήρη έκθεση αξιολόγησης της συμβουλευτικής επιτροπής για την ελευθέρωση ουσιών στο περιβάλλον, δεν μπορεί να σχολιάσει σχετικά με την έκταση της ομοιότητας των αξιολογήσεων κινδύνου που έγιναν.

Η Επιτροπή εκφράζει τη λύπη της για το ότι προς το παρόν δεν διατίθεται το πλήρες κείμενο της γνωμοδότησης λόγω του ότι ο κοινοποιών επικαλείται το απόρρητο. Κάτω από τις συνθήκες αυτές, η Επιτροπή μελετά τις νομικές πτυχές που έχουν σχέση με τη δημοσίευση του πλήρους κειμένου της γνωμοδότησης, ιδιαίτερα λαμβανομένων υπόψη των διατάξεων περί διαφάνειας που προβλέπονται στο άρθρο 19 της οδηγίας 90/220/ΕΟΚ και στο άρθρο 10 της απόφασης 97/579/ΕΚ για τη σύσταση επιστημονικών επιτροπών στον τομέα της υγείας των καταναλωτών και της ασφάλειας των τροφίμων(3). Μόλις διατεθούν τα αποτελέσματα αυτής της εξέτασης, θα διαβιβασθεί συμπληρωματική απάντηση στο αξιότιμο μέλος.

(1) ΕΕ L 117 της 8.5.1990, σελ. 15.

(2) ΕΕ L 117 της 8.5.1990.

(3) ΕΕ L 237 της 28.8.1997.